3 dekades onder ANC vermors - Manuel | Netwerk24
Volksblad sê: SA se situasie met water verg nuwe leefwyse
Suid-Afrikaners gaan vinnig 'n nuwe leefwyse met die gebruik en spaar van water moet aanleer. Veral die noordelike en sentrale dele van die land se opgaardamme se vlakke is tans onder ernstige druk.
Die onskuld en verleiding van somervrugte
Die winter is verby en nou kan hierdie vrugte weer die eer kry, skryf Errieda du Toit.
3 dekades onder ANC vermors - Manuel
Deur Christiaan du Plessis 24 Augustus 2020 11:55
Die ANC sê hy is diep bekommerd oor die uitlating van Trevor Manuel, voormalige minister van finansies, wat gesê het die ANC-bewind sedert 1994 is "amper drie dekades wat vermors is".
Manuel het dit Donderdag op 'n webinaar-gesprek deur die Catholic Parliamentary Liaison Office en die Hanns Seidel-stigting gesê.
News24 berig Manuel het in die gesprek, wat gehandel het oor of 'n sosialistiese markekonomie in Suid-Afrika kan werk, gesê: "Die groot uitdaging waarmee ons in Suid-Afrika te kampe het, is wat doen ons nou, met amper drie dekades wat vermors is?"
Manuel, deesdae voorsitter van Old Mutual, het egter ook gesê dat daar beduiende ekonomiese groei tussen 2000 en 2007 gedurende die termyn van oudpres. Thabo Mbeki was.
Die ANC het Maandag in 'n verklaring gesê hoewel hy Manuel se reg op vryheid van spraak respekteer, is daar geen gronde om 'n "verdoemende beeld aan die land, die media en die buitewêreld uit te dra nie".
Trevor Manuel, voormalige minister van finansies.
Die party sê hy is "pynlik bewus" van die voortdurende aanvalle op hom wat op "'n desperate wyse op verskeie sosialemediaplatforms gevoer word" en maan Manuel om nie in "hierdie lokval" te trap nie.
Op die vraag of Suid-Afrika werklik gedoem is, het dr. Theuns Eloff, voormalige voorsitter van die adviesraad van die FW de Klerk-stigting, gesê daar is "verskillende grade van gedoem".
"Hulle sê gewoonlik in Afrika gebeur die beste of die slegste nooit nie. Ek dink nie alles is verlore nie en dat niks herstel kan word nie."
Volgens hom het Manuel waarskynlik oordryf in 'n poging om die ANC wakker te skud omdat die party ontken hoe sleg dit werklik gaan.
Dr. Somadoda Fikeni, 'n politieke ontleder verbonde aan Unisa, het gesê die uitspraak van Manuel, wat as 'n ondersteuner van pres. Cyril Ramaphosa beskou word, dui op die toenemende frustrasie in sekere ANC-kringe oor die stadige pas van hervorming.
Volgens Fikeni was oudpres. Nelson Mandela se termyn wel oorwegend positief. Gedurende die Mbeki-era het die ekonomie goed gevaar, maar volgens hom het die ANC toe reeds begin om mense op grond van lojaliteit, pleks van op meriete, in poste aan te stel.
Die ANC wys verder in sy verklaring daarop dat die lewenskwaliteit van Suid-Afrikaners sedert 1994 "geweldig" verbeter het. Vordering is met toegang tot skoon drinkwater, behuising, onderwys, maatskaplike toelae en gesondheidsorg gemaak.